b'\n_START_ARTICLE_\nPotraga za Nemom\n_START_SECTION_\nRadnja\n_START_PARAGRAPH_\nFilm pri\xc4\x8da pri\xc4\x8du o ribi klaun po imenu Marlin. Zbog nesre\xc4\x87e koja mu je ubila \xc5\xbeenu i svu djecu osim Nema, Marlinova briga za svog jedinog sina je pretjerana, \xc5\xa1to potakne Nema da otpliva na pu\xc4\x8dinu u namjeri da doka\xc5\xbee ocu da tamo nema nikakve opasnosti. Me\xc4\x91utim, ulove ga ronioci koji se spuste s broda i zavr\xc5\xa1i u akvariju zubarske ordinacije u Sydneyju. Marlin kre\xc4\x87e u potragu za njim, a susre\xc4\x87e i zaboravljivu plavu tang ribu po imenu Dory, koja odlu\xc4\x8duje krenuti zajedno s njim._NEWLINE_Marlin je prisiljen na odlazak u nepoznat i opasan svijet u kojem se ni u snu nije zami\xc5\xa1ljao, a Dory mu poma\xc5\xbee shvatiti da je bio prestrog prema svom sinu. Nemo se u me\xc4\x91uvremenu s jo\xc5\xa1 nekoliko riba  nalazi u zubarevom akvariju, gdje poku\xc5\xa1avaju smisliti na\xc4\x8din kako da do\xc4\x91u do obli\xc5\xbenjeg oceana. Gill, glavna riba u akvariju, tada do\xc4\x91e na ideju da stave zrno \xc5\xa1ljunka u filter za pro\xc4\x8di\xc5\xa1\xc4\x87avanje, kako bi ih zubar tijekom \xc4\x8di\xc5\xa1\xc4\x87enja prljav\xc5\xa1tine stavio u plasti\xc4\x8dne vre\xc4\x87ice pokraj prozora s kojeg bi mogli odskakutati do oceana. Nemo uz puno muke uspije u tome, ali zubar sljede\xc4\x87eg jutra ugradi moderniji filter bez da vadi ribe iz akvarija._NEWLINE_Marlin i Dory na svom putu upadaju u brojne probleme, te se moraju suo\xc4\x8davati s meduzama i velikim kitom. Me\xc4\x91utim, tad nailaze na skupinu kornja\xc4\x8da koje putuju prema Sydneyju, te ih odlu\xc4\x8de slijediti i tako sti\xc5\xbeu do svog cilja.\n_START_SECTION_\nMarlin\n_START_PARAGRAPH_\nMarlin je riba klaun, a \xc5\xbeivi duboko unutar koraljnog grebena. Nakon \xc5\xa1to izgubi \xc5\xbeenu i cijelu obitelj, sebi se zaklinje da ne\xc4\x87e dopustiti da se i\xc5\xa1ta dogodi njegovom jedinom pre\xc5\xbeivjelom sinu Nemu. Kad njega ulove ronioci i zavr\xc5\xa1i u zubarevom akvariju, Marlin kre\xc4\x87e u potragu za njim kroz prostranstva u kojima se nikad nije ni zami\xc5\xa1ljao.\n_START_SECTION_\nDory\n_START_PARAGRAPH_\nDory je plava tang riba koju Marlin susre\xc4\x87e nedugo nakon \xc5\xa1to zapo\xc4\x8dinje svoju potragu za Nemom i koja mu odlu\xc4\x8di pomo\xc4\x87i u njegovoj potrazi. Voli puno pri\xc4\x8dati, ali je jako zaboravljiva, pa \xc4\x8desto ponavlja iste stvari.\n_START_SECTION_\nNemo\n_START_PARAGRAPH_\nNemo je znati\xc5\xbeeljni Marlinov sin koji je tek krenuo u \xc5\xa1kolu. Zbog njegove znati\xc5\xbeelje i namjere da ocu i \xc5\xa1kolskim kolegama poka\xc5\xbee da nije opasno otplivati na pu\xc4\x8dinu uhvate ga ronioci, te zavr\xc5\xa1i u akvariju zubara iz Sydneyja.\n_START_SECTION_\nGill\n_START_PARAGRAPH_\nGill je glavna riba u zubarevom akvariju, gdje je zavr\xc5\xa1io na sli\xc4\x8dan na\xc4\x8din kao i Nemo. Budu\xc4\x87i da je ve\xc4\x87 dugo tamo, poznaje sve zubarove navike i poteze. Nakon Nemovog dolaska u akvarij, dobiva ideju da zaprljaju vodu kako bi ih zubar stavio u vre\xc4\x87ice pokraj prozora s kojeg bi pobjegli u ocean.\n_START_SECTION_\nBloat\n_START_PARAGRAPH_\nBloat je u akvariju druga glavna riba nakon Gilla, a budu\xc4\x87i da je je\xc5\xbeinka, u trenutku se mo\xc5\xbee napuhnuti. Ima naglu narav koju \xc5\xbeeli prikriti, a i stalno je u stresu zbog boravka u zatvorenom prostoru s drugim ribama.\n_START_SECTION_\nPeach\n_START_PARAGRAPH_\nPeach je morska zvijezda koja se nalazi u akvariju, a uglavnom zalijepljena na staklo promatra zubarove postupke i doga\xc4\x91aje u ordinaciji.\n_START_SECTION_\nGurgle\n_START_PARAGRAPH_\nGurgle je fobi\xc4\x8dna riba iz akvarija. Prestravljen je cijelom svojom okolinom i misli da svugdje ima bakterija, pa mu se nimalo ne svi\xc4\x91a Gillova ideja da onemogu\xc4\x87e pro\xc4\x8di\xc5\xa1\xc4\x87avanje vode kako bi se izvukli iz akvarija.\n_START_SECTION_\nBubbles\n_START_PARAGRAPH_\nBubbles je \xc5\xbeuta tang riba iz akvarija, a opsjednut je mjehuri\xc4\x87ima, te stalno \xc4\x8deka da iza\xc4\x91u iz malog kov\xc4\x8dega na dnu akvarija.\n_START_SECTION_\nDeb\n_START_PARAGRAPH_\nDeb je plava riba s bijelim prugama, a \xc5\xbeivi u akvariju i svoj odraz u njegovom staklu smatra svojom sestrom blizankom Flo.\n_START_SECTION_\nJacques\n_START_PARAGRAPH_\nJacques je \xc5\xa1kamp koji \xc5\xbeivi u akvariju, te ga neprestano nastoji odr\xc5\xbeati \xc4\x8distim.\n_START_SECTION_\nNigel\n_START_PARAGRAPH_\nNigel je sme\xc4\x91i pelikan koji \xc5\xbeivi u luci nedaleko od zubareve ordinacije, a \xc4\x8desto dolazi na prozor slu\xc5\xa1ati njegove dijagnoze.\n_START_SECTION_\nCrush\n_START_PARAGRAPH_\nCrush je kornja\xc4\x8da stara 150 godina, ali ima mladena\xc4\x8dki i opu\xc5\xa1teni stav. Putuje oceanom na sjevernoj australskoj struji zajedno sa svojim potomkom Squirtom i skupinom ostalih kornja\xc4\x8da, a kad ga susretnu Marlin i Dory, on im odlu\xc4\x8duje pomo\xc4\x87i u njihovoj potrazi.\n_START_SECTION_\nSquirt\n_START_PARAGRAPH_\nSquirt je mlada kornja\xc4\x8da uvijek spremna na igru i zabavu. Idolizira svog oca Crusha, od kojeg je naslijedio hrabrost i opu\xc5\xa1teni stav.'